אבי נוסבאום

אברהם (אבי) נוסבאום (נולד ב-12 בדצמבר 1980 בכפר סבא) הוא סטנדאפיסט, תסריטאי, מחזאי, שדרן רדיו ומנחה טלוויזיה ישראלי.

 ביוגרפיה 
ראשית דרכו
נוסבאום נולד וגדל בכפר סבא ולמד בתיכון "כצנלסון". שירת בחיל התותחנים והיה גם מפקד טירונים במחנה שבטה. במהלך שירותו החל בקריירת הסטנדאפ בהופעות חובבים במועדון הקאמל קומדי קלאב.

נוסבאום פרץ לתודעת הציבור בתוכנית המציאות "האקדמיה לצחוק" ששודרה בערוץ 2 ובביפ ב-2004, ובה התחרו קומיקאים חובבים.

אף על פי שנוסבאום לא הגיע לגמר התוכנית, הוא המשיך להיות פעיל בעולם הבידור: הוא העלה מופעי סטנדאפ ברחבי הארץ, ובד בבד הופיע בטלוויזיה והיה תסריטאי, בין היתר בערב אדיר בערוץ 2.

לאחר האקדמיה לצחוק
בשנת 2005 הנחה את תוכנית הסאטירה "מכת מדינה" יחד עם הסטנדאפיסט אורי חזקיה. לאחר מכן הנחו השניים תוכנית בוקר בתחנת הרדיו האזורית רדיו 99 ("99esc" דאז) בשם "שבע-תשע". באותה תקופה שימש גם כחבר פאנל בתוכנית "פקקים" בערוץ הספורט.

החל משנת 2005 נוסבאום חבר בצוות הכותבים של תוכנית הסאטירה "ארץ נהדרת" בערוץ 2. ב-2007, במקביל לתפקידו זה, הופיע כמשתתף קבוע בפאנל הסאטירה וההומור "מהדורה מוגבלת" בערוץ ביפ.

בשנת 2008 השתתף נוסבאום בתוכנית הקומית "צחוק מעבודה" כסטנדאפיסט אורח בעונתה הראשונה של התוכנית, ובשנת 2009 הצטרף כחבר פאנל קבוע לתוכנית "מועדון לילה". בשנת 2010 החל נוסבאום להגיש את התוכנית "שבת צחוק", אשר שודרה בערוץ 2 בימי שבת בבוקר, ובה מתארח מדי שבוע קומיקאי ישראלי מוכר, וביחד הם צופים בקטעים קומיים שבוחר האורח. במקביל, הוא הנחה ביחד עם שי גולדשטיין את שעשועון המצלמה הנסתרת "נראה אותך" בערוץ 2. בשנת 2012 הנחה את התוכנית "איזה יום", בערוץ 2 לצד שי גולדשטיין ועידו רוזנבלום. כמו כן, החל להנחות את השעשועון היומי "אל תענו לי!" בערוץ 24.

בשנת 2011 החל להגיש יחד עם דוד ליפשיץ את תוכנית הלילה "ציפורי לילה מנבאות" בגלי צה"ל. נוסבאום שימש גם כמנחה מחליף בתוכניתם של "שי ודרור" ברדיו ללא הפסקה כאשר אחד מהשניים היה נעדר.

בשנת 2013 הוציא לאור באופן עצמאי את הספר "ספר סטטוס" ובו מבחר סטטוסים שפרסם בפייסבוק במהלך השנה.

בשנת 2014 החל לכתוב טור שבועי במוסף "שישבת" של העיתון "ישראל היום", והשתתף בתוכנית הסאטירה "כל העולם נגדנו" בערוץ הספורט שחזרה לרגל המונדיאל, ובהמשך גם שב לעונה החמישית של "מועדון לילה" בערוץ 2.

בשנת 2015 השתתף בעונת ה-VIP של "מאסטר שף" והיה המודח החמישי. באותה שנה החל להגיש פינה קבועה בתוכנית "שי בשידור" בהנחיית שי שטרן בערוץ 10, על תקן "הפרשן לעניינים מסובכים".
ב-2016 הגיש קמפיין פרסומי של בנק דיסקונט. כמו כן, החל להגיש בשנה זו את התוכנית פרצופה של המדינה, שנקראה לאחר מכן "נוסבאום וגולדשטיין", יחד עם שי גולדשטיין.

משנת 2017 הוא הגיש בערוץ קשת 12 את התוכנית "איזה צחוק", בה, בדומה ל"שבת צחוק", הוא משוחח בכל שבוע עם קומיקאי מוכר והשניים צופים במבחר קטעים שהאחרון בחר.

בשנת 2023 הצטרף נוסבאום לפאנל בתוכנית המציאות "רואים את הקול" בקשת 12.

בשנת 2024 שיחק בתפקיד אורח כעצמו בסדרה "לבד בבית" בכאן חינוכית, בעונה הרביעית.

בשנת 2025 הועלה בתיאטרון הבימה המחזה "משכנתא", שכתב נוסבאום, בכיכובם של יעל לבנטל ויובל סגל.

חיים אישיים
בשנת 2010 נישא נוסבאום לבת זוגו לירן. לשניים שתי בנות ובן. מתגורר בשכונת רמת אביב שבעיר תל אביב-יפו.

 פרסים ומועמדויות 
פרסשנהקטגוריהעבורתוצאהמקורפרס האקדמיה הישראלית לטלוויזיה2024תסריט בתוכנית סאטירה ומערכוניםבובה של לילה

 קישורים חיצוניים 





 דנה רון, ראיון אישי עם אבי נוסבאום, באתר mako, 25 בדצמבר 2012 




 הערות שוליים 

קטגוריה:שדרני רדיו ישראלים
קטגוריה:סטנדאפיסטים ישראלים
קטגוריה:קומיקאים ישראלים
קטגוריה:תסריטאי טלוויזיה ישראלים
קטגוריה:ארץ נהדרת: אישים
קטגוריה:מתחרי האקדמיה לצחוק
קטגוריה:מגישי ציפורי לילה
קטגוריה:סגל ישראל היום
קטגוריה:מתחרי מאסטר שף (ישראל)
קטגוריה:בוגרי תיכון כצנלסון
קטגוריה:מנחים ישראלים
קטגוריה:כפר סבא: אישים
קטגוריה:רמת אביב: אישים
קטגוריה:ישראלים שנולדו ב-1980